Meddelelse om indledning af en fornyet undersøgelse af antidumpingforanstaltningerne vedrørende importen af cykler med oprindelse i Indonesien, Malaysia og Thailand

(2001/C 110/03)

Efter offentliggørelsen af en meddelelse om det forestående udløb(1) af gyldigheden af antidumpingforanstaltningerne vedrørende importen af cykler med oprindelse i Indonesien, Malaysia og Thailand (herefter benævnt "de pågældende lande") har Kommissionen modtaget en anmodning om fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved forordning (EF) nr. 2238/2000(3) (herefter benævnt "grundforordningen").

1. Anmodning om fornyet undersøgelse

Anmodningen blev indgivet den 12. januar 2001 af European Bicycle Manufacturers Association (EBMA) (herefter benævnt "ansøgeren") på vegne af producenter, der tegner sig for en betydelig del, i dette tilfælde mere end 50 %, af den samlede produktion af cykler i Fællesskabet.

2. Vare

Varen, der er omfattet af den fornyede undersøgelse, er cykler uden motor (herunder trehjulede transportcykler) med oprindelse i Indonesien, Malaysia og Thailand (herefter benævnt "den pågældende vare"), som i øjeblikket tariferes under KN-kode 8712 00 10, 8712 00 30 og 8712 00 80. Disse KN-koder anføres blot til orientering.

3. Gældende foranstaltninger

De gældende foranstaltninger for den pågældende vare er en endelig antidumpingtold, som indførtes ved Rådets forordning (EF) nr. 648/96(4).

4. Begrundelse for den fornyede undersøgelse

Anmodningen er begrundet med, at foranstaltningernes udløb sandsynligvis vil medføre, at der fortsat eller igen vil finde dumping sted med deraf følgende skade for erhvervsgrenen i Fællesskabet.

Ansøgeren hævder, at eksporten fra Indonesien, Malaysia og Thailand til Fællesskabet sandsynligvis vil finde sted med betydelige dumpingmargener, hvis foranstaltningerne udløber.

Ansøgerens påstand om, at der er sandsynlighed for fornyet dumping fra Thailand, er baseret på en sammenligning mellem den normale værdi fastsat på grundlag af hjemmemarkedspriserne og eksportpriserne på den pågældende vare ved salg til andre markeder.

Påstanden om, at der er sandsynlighed for fortsat dumping fra Malaysia og Indonesien, er baseret på en sammenligning mellem en beregnet normal værdi og eksportpriserne på den pågældende vare ved salg til Fællesskabet.

På dette grundlag er de sandsynlige dumpingmargener betydelige for alle de pågældende lande.

Ansøgeren har også indgivet beviser for, at den nuværende import af den pågældende vare sandsynligvis vil stige betydeligt, hvis foranstaltningerne får lov at udløbe. Dette skyldes, at der er en uudnyttet kapacitet i de pågældende lande, og at den eksport, der i øjeblikket finder sted til andre tredjelande, sandsynligvis vil blive omdirigeret til Fællesskabet.

Disse påstande begrundes med, at eksporten af cykler fra Kina har mættet hjemmemarkedet og andre traditionelle eksportmarkeder uden for Fællesskabet (dvs. USA og Japan), at eksportørerne har veletablerede distributionskanaler til Fællesskabet, og at fællesskabsmarkedet er attraktivt for den pågældende import.

Med hensyn til skadesaspekterne hævder ansøgeren, at EF-erhvervsgrenens situation stadig er skrøbelig, og at enhver genoptagelse af en betydelig import til skadelige dumpingpriser fra de pågældende lande derfor sandsynligvis igen vil påføre EF-erhvervsgrenen skade, hvis foranstaltningerne får lov at udløbe.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og den indleder derfor en sådan undersøgelse i henhold til artikel 11, stk. 2, i grundforordningen.

5.1. Procedure for fastsættelse af sandsynligheden for fortsat eller fornyet dumping og skade

Undersøgelsen vil fastslå, om der er sandsynlighed for, at foranstaltningernes udløb vil medføre fortsat eller fornyet dumping og skade. Det vil også blive undersøgt, om der er behov for at opretholde eller fjerne de nuværende foranstaltninger.

a) Spørgeskemaer

For at indhente de oplysninger, som den anser for nødvendige for sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportørerne i Fællesskabet og til alle producentsammenslutninger i Fællesskabet, til eksportørerne og producenterne i Indonesien, Malaysia og Thailand, til alle sammenslutninger af eksportører og producenter, til importørerne og til alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i de pågældende eksportlande.

Under alle omstandigheder bør alle parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, straks kontakte Kommissionen pr. fax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i denne meddelelses punkt 6, litra a), da fristen i punkt 6, litra b), gælder for alle interesserede parter.

b) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6, litra b).

Kommissionen kan desuden høre interesserede parter, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6, litra c).

5.2. Procedure for vurderingen af Fællesskabets interesser

Hvis det konstateres, at der er sandsynlighed for fortsat eller fornyet dumping og skade, vil der i overensstemmelse med artikel 21 i grundforordningen blive truffet afgørelse om, hvorvidt det vil være i Fællesskabets interesse at opretholde eller ophæve antidumpingforanstaltningerne. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende, stille oplysninger til rådighed for Kommissionen og anmode om at blive hørt inden for de frister, der er fastsat i denne meddelelses punkt 6, litra b), og 6, litra c), hvis de dokumenterer, at der er en objektiv forbindelse mellem deres aktiviteter og den pågældende vare. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen heraf.

6. Frister

a) For anmodning om et spørgeskema

Alle interesserede parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i undersøgelsen.

c) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse samt telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT C 271 af 22.9.2000, s. 5.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 91 af 12.4.1996, s. 1.